tartuNLP/wikipedia-smugri-20251201 huggingface dataset:
Harilik sarvikrästik

Harilik sarvikrästik ("Cerastes cerastes") on pärisrästiklaste alamsugukonda kuuluv, valdavalt öise eluviisiga mürkmadu, kes elutseb Põhja-Aafrikas ja osas Lähis-Idas. Teda on lihtne ära tunda silmade kohal asuvate teravate püstsete silmaüliste soomuste järgi, kuigi esineb ka isendeid, kel need soomused puuduvad. 
Klassifikatsioon.
Harilikul sarvikrästikul klassifitseeritakse roomajate andmebaasis järgmised alamliigid:
Kirjeldus.
Tavaline üldkehapikkus on neil 30–60 cm ja maksimumpikkus 85 cm. Emased on suuremad kui isased.
Kõige silmatorkavamaks tunnuseks on silmade kohal asetsevad "sarved". Need võivad olla ka pisikesed või üldse puududa. Silmad on neil etteulatuvad ja asuvad pea külgedel. Silmade suuruses esineb ka sooline dimorfism – isastel on pea ja silmad suuremad kui emastel. Võrreldes teise samast perekonnast liigi "Cerastes gasperetti"'ga, on harilikul sarvikrästikul suhteliselt suurem pea ja "sarvedega" isendeid esineb sagedamini (vastavalt 13% vs 48%). 
Värvuselt on neil põhivärviks alati substraadiga kattuv kollakas, hele hall, roosakas, punakas või helepruun värvus. Seljal on neil tumedad ristkülikukujulised laigud, mis jooksevad kuni saba otsani. Need laigud võivad olla ka ühendatud. Kõhusoomused on neil valged ning saba, mille ots võib olla must, on tavaliselt peenike.
Levik.
Teda võib kohata kuiva kliimaga Põhja-Aafrikas (Maroko, Mauritaania, Mali, Alžeeria, Tuneesia, Nigeeria, Liibüa, Tšaad, Egiptus, Sudaan, Etioopia ja Somaalia) kuni Siinai poolsaarel Iisraelini. Araabia poolsaarel esineb teda Jeemenis, Kuveidis, Saudi Araabia edelaosas ning osas Kataris, kus ta jagab levilat koos "Cerastes gasperetti"'ga. Teade selle kohta, et harilikku sarvikrästikut on kohatud ka Liibanonis, on Jogeri (1984) sõnul ebatõenäoline.
Algselt oli tüüpasukohaks märgitud Oriente, kuid Flower (1933) esitas selguse mõttes tüüpasukohaks Egiptuse. 
Elupaik.
Liik eelistab kuiva, liivast ja hõredate kiviservadega alasid ning peeneteralist liiva. Vahetevahel võib neid kohata ka oaasides ning kuni 1,5 km kõrgustel aladel. Eelistatud on jahedamad alad, aasta keskmise temperatuuriga kuni 20 °C. 
Käitumine.
Tüüpiliselt liiguvad nad külg ees (kaldvaksamine), paisates kere tagumise osa ette ja küljele ning seejärel tõmmates eesosa järele, mistõttu jätavad nende kehad liikudes liivale omapäraseid jälgi. 
Vahel võivad jäljed olla nii täiuslikud, et nende pealt võib soomuste arvu lugeda. Iseloom on neil mõistlikult rahulik, kuid ohu korral võtavad sisse C-kujulise ähvarduspoosi ning tekitavad omapärast peletusheli – hõõrudes ühe külje kiiljaid soomuseid teisel küljel paiknevate soomuste vastu. Kuna nende soomused on tugevad ja sakiliste servadega, siis kostab nende kokkuhõõrumisest saagiv heli, mis sarnaneb perekonda "Echis" (eefa) liigitatud madude kehasoomuste tekitatava häälega. Looduses on nad enamasti varitsevad kiskjad, kes lamavad kattunult liiva all kivide läheduses või taimestiku all. Kui saakloom (väiksed linnud või närilised) lähedusse satub, siis salvatakse teda järsult ja hoitakse kinni seni, kuni mürk toimima hakkab.
Amatöör (film)

"Amatöör" on 1979. aastal valminud Poola mängufilm.
Süžee.
Ühes Poola väikelinnas elav Filip ostab endale amatöörfilmi kaamera, et jäädvustada filmilindile oma hiljuti sündinud tütart. Tema huvi filmimise vastu äratab aga ka ta ülemuste tähelepanu ning Filipil palutakse teha film nende ettevõtte juubeli puhul. Harrastusfilmide festivalil võidab Filipi tehtud film auhinna. Filip asub tegelema oma uue huvialaga, kuid varsti ta märkab, et sellel on ootamatud tagajärjed. Tal tekivad pinged ja tülid oma naisega, ülemus aga püüab tema filmiharrastust kontrolli all hoida ja tsensuurile allutada.
Vićba

Vićba ehk Vitsba on jõgi Valgevenes, Daugava vasakpoolne lisajõgi. Valgevene keeles on jõe nimi "Віцьба", vene keeles "Витьба" (Vitba).
Jõe pikkus on 33 km, valgla on 651 km², sellest Valgevenes 275 km². Jõe lang on 2,9 m/km, keskmine vooluhulk suudmes 1,8 m³/s.
Vićba algab Viciebski rajoonis Viciebski kõrgustikult. Jõel asub Tułava veehoidla. Viimased viis kilomeetrit voolab Vićba Viciebski linnas, linna vahel on jões kolm saart, jõe kallastel asub puhkeala, ka asub jõe kaldal Viciebski botaanikaaed. Viciebski linn on nime saanud jõe järgi.
Richard Hoggart

Herbert Richard Hoggart FRSL (24. september 1918 – 10. aprill 2014) oli Suurbritannia sotsioloog, kirjandusteadlane ja kultuuriuurija. Kultuuriuuringute valdkonnas huvitas teda Briti popkultuur.
Noorus.
Hoggart sündis Leedsis ühena vaesusesse sattunud pere kolmest lapsest. Tema sõdurist isa suri, kui Hoggart oli pooleteiseaastane, ja ema suri, kui ta oli seitsmene. Hoggart kasvas üles vanaema juures. Ta sai stipendiumi Leedsi Ülikooli ja lõpetas ülikooli kiitusega. Teises maailmasõjas teenis Hoggart kuninglikus suurtükiväes.
Karjäär.
Aastatel 1946–1959 töötas Hoggart Hulli Ülikoolis tuutorina. Hoggarti 1951. aastal ilmunud esikteos käsitles W. H. Audeni luulet. 1957. aastal ilmus oluline teos "The Uses of Literacy". Autobiograafiliste sugemetega raamatus avaldas Hoggart kahetsust autentse Briti töölisklassikultuuri taandumisilmingute üle ja kritiseeris reklaamide, meedia ja amerikaniseerumise kaudu peale tungivat massikultuuri. 
Aastatel 1959–1962 töötas Hoggart Leicesteri Ülikoolis inglise kirjanduse vanemlektorina. 1960. aastal osales ta kaitsepoolse eksperttunnistajana D. H. Lawrence'i romaani "Lady Chatterley's Lover" kõlbelisust arutanud kohtuprotsessil. Hoggarti järgi on tegu põhiolemuselt moraalse ja "puritaanliku" teosega. Samuti ütles ta, et oli teel kohtusse ehitusplatsist möödudes sarnast keelekasutust kuulnud. Protsess lõppes kirjastaja jaoks positiivselt. 
Aastatel 1962–1973 oli Hoggart Birminghami Ülikoolis professor. 1964. aastal asutas ta Birminghami Ülikooli juurde kultuuriuuringutega tegeleva keskuse Centre for Contemporary Cultural Studies ja juhtis seda 1969. aastani. Kultuuriuurijad pidid vaatlema ühiskonnaliikmete poolt tarbitavat ja loodavat informatsiooni, et mõista, mida selle põhjal ühiskondlike suhete kohta öelda saab. 
Aastatel 1971–1975 töötas Hoggart UNESCO humanitaarteaduste, kultuuri ja sotsiaalteaduste valdkonna asepeadirektorina ("assistant director general") ja 1976–1984 oli ta Londoni Ülikooli Goldsmiths College'i rektor. Pärast seda läks ta pensionile. Goldsmithsi peahoone kannab nüüd Hoggarti auks nime Richard Hoggart Building. 
Osaliselt enda elukogemuse põhjal kirjutas Hoggart sotsiaalsest mobiilsusest. Näiteks kirjeldas ta ühes 1966. aastal kirjutatud essees ületöötamisest ja ärevusest tingitud närvivapustust, mis teda tabas, kui ta hilisteismelisena ülikoolistipendiumi nimel vaeva nägi. Ta kirjeldas ka, kui keeruline on töölisklassi taustaga inimestel keskklassi olustikus kohaneda. Hoggarti sõnul klassierinevused ei kao, vaid leiavad uusi väljendusviise. Ta ütles ära ka talle oluliste teenete eest pakutud aadliseisusest.
Kiviuq (kuu)

Kiviuq (ka Saturn XXIV) on Saturni üks mitmetest kuudest ning ta tiirleb oma emaplaneedi pöörlemisega samas suunas. Selle avastas 2000. aastal Brett J. Gladmani juhitud uurimisrühm. Kuu ajutiseks nimeks sai algul S/2000 S 5. Hiljem nimetati ta ümber inuiti mütoloogiasse kuuluva kangelase Kiviuqi järgi. 
Kiviuq on umbes 16-kilomeetrise läbimõõduga ja tiirleb ümber Saturni keskmisel kaugusel 11 384 000 kilomeetrit. Ühe tiiru ümber Saturni teeb ta 449,2 ööpäevaga. See kuu kuulub Saturni inuiti grupi kuude hulka. Värvilt on ta heledam punane ja infrapunaspektrilt sarnaneb teiste inuiti grupi kuude, Siarnaqi ja Paaliaqiga, mis toetab teooriat, et inuiti gruppi kuuluvad kaaslased on pärit ühelt samalt eellastaevakehalt, mis on kunagi tükkideks purunenud.
Arvatakse, et Kiviuq on Kozai resonantsis, mille tõttu ta orbiidi kalle tsükliliselt väheneb samal ajal kui suureneb orbiidi ekstsentrilisus ja vastupidi.
Uurimine.
30. augustil 2010 vaatles Kiviuqi kosmoseaparaadi Cassini ISS kaamera (ISS-"Imaging Science Subsystem", pildikuva alamsüsteem) ning määras 9,3 miljoni kilomeetri kauguselt Kiviuqilt paistva valguse intensiivsuse perioodilise muutumise põhjal kuu pöörlemisperioodiks 21 tundi ja 49 minutit.
Ijiraq (kuu)

Ijiraq või Saturn XXII on väike Saturni kuu, mis tiirleb Saturni pöörlemisega samas suunas. Selle avastas 2000. aastal Brett Gladmani ja John J. Kavelaarsi juhitud uurimisrühm. Algul sai kuu ajutiseks nimeks S/2000 S 6. 2003. aastal nimetati see ümber inuiti mütoloogiasse kuuluva kujumuutva olendi Ijiraqi järgi, kes röövib lapsi ja jätab nad hiljem maha.
Jevgeni Bobrov

Jevgeni Aleksandrovitš Bobrov (vene keeles Евгений Александрович Бобров; 5. veebruar 1867 Riia – 12. märts 1933 Rostov Doni ääres) oli vene filosoof, kirjandus- ja filosoofiaajaloolane, Gustav Teichmülleri õpilane. Enda filosoofiadoktriini nimetas ta kriitiliseks individualismiks.
Elulugu.
Jevgeni Aleksandrovitš Bobrov sündis Riias talumehe peres. Ta lõpetas Jekaterinburgi gümnaasiumi, seejärel õppis Kaasani ülikoolis ning Tartu (Jurjevi, Derpti) Ülikoolis filosoofia ning ajaloo-filoloogia teaduskondades. Tartu Ülikoolis kuulas ta Gustav Teichmülleri loenguid, kellest sai Bobrovi põhiõpetaja. Bobrovi õpetus kujutab endast vaid Teichmülleri ideede edasiarendust.
1889. aastal sai Bobrov vene kirjasõna kandidaadiks, 1890. aastal filosoofia kandidaadiks, 1892. aastal filosoofiamagistriks.
1893. aastast oli Bobrov Tartu Ülikooli filosoofia kateedri dotsent, 1895. aastal kaitses magistri dissertatsiooni.
1896. aastast oli ta filosoofia professor Kaasani ülikoolis ja 1903. aastast Varssavi ülikoolis.
1915. aastal pärast Varssavi ülikooli evakuatsiooni kolis Bobrov Rostovisse Doni ääres, 1917. aastast oli ta professor Rostovi ülikoolis ning seejärel Põhja-Kaukaasia Ülikoolis. Jevgeni Bobrov suri 12. märtsil 1933. aastal Rostovis Doni ääres.
Õpetus.
Oma õpetuses peab Bobrov filosoofiat kriitilise mõtlemise osaks. Tema arvates õige filosoofia ajastu algas Descartesist, kes esmakordselt rõhutas seda, et tõelise teadmise allikaks on mõtleva "mina" eneseteadlikkus. Tema filosoofiat nimetas Bobrov kriitiliseks individualismiks.
Olemuse õpetuses arendas Bobrov Teichmülleri ideid kolmest olemuse liigist. Antud liigid on: ideeline olemus, reaalne olemus ja tegelik ehk substantsionaalne olemus. Ideeliseks olemuseks on meie teadvuse sisu, reaalseks olemuseks on teadvuse aktid ning substantsionaalseks olemuseks on teadvus ise, ehk meie "mina", mis seob ühtseks meie akte ja nende sisu. Nendele kolmele olemuse liigile lisas Bobrov omalt poolt ka neljanda, mida ta nimetas korrelatiivseks ehk koordinaalseks. Koordinatsioon on seadus, mis valitseb maailmas, hinges ja mõttes. Kosmiline koordinatsioon seob omavahel eraldiolevaid olendeid, psüühiline koordinatsioon seob hingeakte ning loogiline seob omavahel erinevaid teadvuse elemente. Ilma koordinatsioonita ei eksisteeri ei mõtteid, ei isiksust ega universumi. Koordinatsioon seob omavahel ülejäänud kolme olemuse liiki.
Stoffel Vandoorne

Stoffel Vandoorne (sündinud 26. märtsil 1992 Kortrijkis) on Belgia vormelisõitja.
2014. aasta hooajal on ta Vormel 1 sarjas McLareni meeskonnas testsõitja.
Luke Shaw

Luke Paul Hoare Shaw (sündinud 12. juulil 1995 Londonis) on Inglismaa jalgpallikoondise ja Manchester Unitedi kaitsja.
Luke Shaw on Southamptoni noorteakadeemia kasvandik. Southamptoni esindusmeeskonda pääses ta esimest korda hooajal 2011–2012. Järgmisest hooajast kuulus ta juba Southamptoni põhikoosseisu. Hooajal 2013–14 tuli ta klubiga Inglise kõrgliigas kaheksandale kohale ja Shaw valiti sel hooajal kõrgliiga hooaja sümboolsesse koosseisu.
2014. aasta juunis liitus ta 30 miljoni naela eest Manchester Unitediga.
Esimese värava Inglismaa kõrgliigas lõi ta hooaja 2018–2019 esimeses mängus 10. augustil 2018 Leicester City vastu. Samal hooajal valiti ta fännide poolt Manchester Unitedi hooaja parimaks mängijaks.
Esimest korda mängis ta Inglismaa jalgpallikoondises 5. märtsil 2014 18-aastaselt. Ta kuulus Inglismaa koondisse 2014. aasta maailmameistrivõistlustel. Ta pääses platsile alagrupiturniiri viimases mängus Costa Rica vastu. Ta oli noorim mängija turniiril.
Greip (kuu)

Greip (ka Saturn LI, esmane tähis S/2006 S 4) on üks Saturni teadaolevast 62 kuust. Selle avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid selle kuu olemasolust 26. juunil 2006. Andmed põhinesid 2006. aasta 5. jaanuarist kuni 1. maini tehtud vaatlustel.
Greip on umbes 6-kilomeetrise diameetriga. Ühe tiiru tegemiseks ümber Saturni kulub tal 937,14 ööpäeva. Tema orbiidi keskmine pikem pooltelg on 18 457 000 km. Orbiidi kalle ekliptika suhtes on 174,8° ja ekstsentrilisus on 0,3146. Ta tiirleb ümber Saturni selle pöörlemisele vastupidises suunas (retrograadne orbiit).
Saturni kuu Greip on saanud nime mitte tsitruselise greibi, vaid Skandinaavia mütoloogiasse kuuluva naishiiu Greipi järgi.
Saturni kaaslaste skandinaavia grupp

Saturni kaaslaste skandinaavia grupp ("Norse group") on Saturni kaugete retrograadse orbiidiga kaaslaste rühm. Sellesse kuuluvad taevakehad on saanud nimed skandinaavia mütoloogia tegelaste järgi, välja arvatud "Phoebe", mis on võetud Kreeka mütoloogiast.
Nende keskmine kaugus Saturnist on 12...24 miljonit km, orbiidi kalle Saturni ekvaatori tasandist 136...176°, orbiidi ekstsentrilisus 0,12...0,77. 
Orbiitide retrograadsuse ja suure ekstsentrilisuse tõttu arvatakse, et nad ei ole tekkinud Saturni ümbritsevast tolmukettast akretsiooni teel, vaid on Saturnist möödumisel jäänud kinni selle raskusvälja. 
Keskmiste kauguste ning orbiidi kallete ja ekstsentrilisuse suurte erinevuste tõttu arvatakse, et tegu ei ole üheainsa kokkupõrkel lagunenud taevakeha tükkidega. Võib-olla on nad mitme taevakeha tükid.
Füüsikaliste ja orbitaalsete tunnuste põhjal arvatakse selles grupis eristuvateks veel vähemalt kaks alagruppi. Skathi alagruppi kuuluvad kaheksa kaaslast, mille orbiitide kalded varieeruvad 147° ja 158° vahel. Omaette alagrupi moodustab koos Bestlaga veel Narvi.
Skandinaavia gruppi kuuluvad Saturni kaaslased(järjestatud alates Saturnile lähimast kuni kaugeimani):
Subaru Forester

Subaru Forester on Subaru väike maastur, mis on tootmises 1997. aastast ning mida on toodetud 5 põlvkonda. Kõik Foresterid kasutavad sama platvormi, mida kasutab ka Impreza. 
Teist põlvkonda tutvustati 2002. aasta Chicago autonäitusel. 
Kolmas põlvkond jõudis Euroopasse 2008. aastal.
4. põlvkonda müüdi 2014. aasta märtsis Eestis 36 tükki.
5. põlvkonda esitleti 2018. aastal ning mootorivalikusse lisandus "Subaru e-Boxer" hübriidajam.
Eesti-Vene Kaubanduskoda

Eesti-Vene Kaubanduskoda 1923. aastal loodud organisatsioon, mis korraldas Eesti ja Nõukogude Liidu kaubandussuhteid.
Coffee In Kioskid OÜ

Coffee In Kioskid OÜ on Eesti toitlustusettevõte.
2011. aastal sai ettevõte praeguse nime Coffee In Kioskid OÜ (10427320). Kaubamärgi Coffee In all tegutseb Tallinnas 15 ja Tartus 4 kohvipoodi. Varajagamise käigus loovutas senine Estkompexim osa oma varast kolmele samuti Alexander Kofkini kontrolli all tegutsevale ettevõttele, osaühingutele Estkompexim Toitlustus, Estkompexim Grupp ja Meriton Food Botique. 
Ajalugu.
Ettevõtte ajalugu ulatub 1987. aastasse, kui Tallinnas loodi tootmis- ja kaubandusettevõte Estkompexim. Selle ettevõtte asutasid ühiselt Tallinnas tegutsenud ENSV Agrotööstuskomitee Liha- ja Piimatööstuse Konstrueerimise ja Tehnoloogia Büroo ja Šveitsi firma Kompexim AB. 29. aprill 1991 avati esimene Kofkini Bistroo Alexander Kofkini firma Kompexim AG kiirsöögiketi Bistroo esimene lüli avas uksed Tallinnas Narva maanteel ja Estkompexim Toitlustus OÜ rendis äriruume Tallinnas Raekoja platsis.
1987. aasta lõpus loodud Estkompexim tõi Eestisse Pingviini jäätisekohvikud ja bistrood.
Citroën Berlingo

Citroën Berlingo on Citroëni toodetav mahtuniversaal ja kaubik. Tehniliselt on tegu sama autoga, mis on Peugeot Partner. Seda on toodetud 3 põlvkonda ja kolmanda põlvkonna autosid müüakse ka nimede Opel Combo ja Toyota ProAce City all.
Esimene põlvkond (M49; 1996).
Esimest põlvkonda tutvustati Pariisi autonäitusel 1996. aasta juulis.
Mudeliuuendus (tähistus M59) tehti Belringole 2003. aastal. 
Teine põlvkond (B9; 2008).
2008. aastal esitletud teise põlvkonna Berlingo saabus turule 2 erineva mudelina: tavaline Berlingo/Partner ja lisaks väiksem mudel Citroën Nemo (sõsarmudel Peugeot Bipper), mis valmis koostöös Fiatiga. Nemo toodi turule eesmärgiga pakkuda ostjale väiksemat ja soodsama hinnaga väikekaubikut.
Teist põlvkonda müüdi 2014. aasta märtsis Eestis 34 tükki.
Kolmas põlvkond (K9; 2018).
Kolmanda põlvkonna Berlingo ja uue Peugeot Rifteri esitlus toimus 2018. aasta Genfi autonäitusel. See saabus müügile ka Opel Combo nime all peale seda kui PSA grupp omandas Opeli ning 2019. aasta lõpust ka Toyota ProAce City nime all.
Tartu Spordiselts Kalev

Tartu Spordiselts Kalev on mittetulundusühinguna tegutsev Eesti spordiselts. Ühingu ajalugu ulatub aastasse 1901. 
Põhikirja järgi on seltsi põhieesmärgid järgmised:
Subaru Legacy

Subaru Legacy on Jaapani autotootja Subaru poolt toodetav keskklassi sõiduauto, mida toodetakse alates 1989. aastast ning millele on iseloomulik boksermootor ja nelikvedu. 
Keretüüpidest on saadaval olnud kuue põlvkonna jooksul sedaan ja universaal ning viimane 7. põlvkond on tootmises vaid sedaankerega ning mida müüakse ainult Põhja-Ameerika turul.
1996. aastal toodi turule selle versioon Legacy Outback, mida saatis müügiedu ja mis arendati 2008. aastaks eraldiseisvaks mudeliks Subaru Outback.
Austraalia turul müüdi Subaru Legacyt kuni 2020. aastani Subaru Liberty nime all.
5. põlvkonna Legacyt müüdi 2014 märtsis Eestis 31 tükki.
Volkswagen Tiguan

Volkswagen Tiguan on Volkswageni maastur, mida esitleti 2007. aastal ning tegu oli teise maasturimudeliga Volkswageni mudelivalikus. 
Esimene põlvkond (5N; 2007).
Esimese põlvkonna Tiguan avalikustati 2007. aasta juunis. Tegu oli kahe istmereaga ning ristiasetusega mootoriga väiksema linnamaasturiga. Esimese põlvkonna Tiguan kasutas Volkswageni PQ46 platvormi, mis oli ka Volkswagen Passatil (B6) kasutusel.
Müügisaalidesse jõudis Tiguan 2008. aasta alguses. 
Mudeliuuenduse läbis esimene põlvkond 2011. aasta suvel, mille käigus muudeti oluliselt ka esi- ja tagatulede disaini. 
Esimese põlvkonna Tiguani müüdi 2014. aasta märtsis Eestis 29 tükki. Tiguan on ruumikas, mõningase mootorivaliku ning suure kaaluga. 2,0 TDI kütusekulu on 7,2 l/100 km.
Teine põlvkond (AD/BW; 2016).
Teist põlvkonda esitleti 2016. aastal Frankfurdi autonäitusel.
2017. aastal esitleti pikema kerega mudelit Tiguan Allspace, mis on 22 cm pikem kui tavaline Tiguan. 
Tiguan on ka vägagi populaarne ning oluline mudel Volkswageni jaoks - 2019. aasta alguseks oli müüdud tervelt 5 miljonit Tiguani, millest 2018. aastal müüdi ligi 800 000 tk.
2020. aasta kevadeks oli toodetud juba 6 miljonit Tiguani ning 2019. aastal toodeti 910 926 autot. See teeb Tiguanist Volkswageni ja Volkswagen Grupi enimmüüdud mudeli ning kõige populaarsema linnadžiibi Euroopa turul.
Dacia Duster

Dacia Duster on Renault' ja selle tütarettevõtte Dacia koostöös loodud väikemaastur, mida tutvustati 2009. aasta lõpus. 
Mehhikos, Lõuna-Aafrika Vabariigis, Venemaal, Indias ja mujal müüakse seda mudelit läbi märgivahetuse nimega Renault Duster (2014. aastal moodustasid Renault' nime all müüdud autod 60% kogumüügist) ning näiteks India turul müüdi esimese põlvkonna Dusterit ka Nissan Terrano nime all.
Esimene põlvkond (HS; 2010).
Esimese põlvkonna Dusterit tootmisvalmis versiooni tutvustati meediale 2009. aasta lõpus ning seejärel 2010. aasta märtsis Genfi autonäitusel. Duster oli ehitatud Renault/Dacia B0 platvormile ja auto pikkuseks oli 4,31 meetrit. Esimese põlvkonna Dusterit pakuti esi- või nelikveolisena ja 4×4 variandid kasutavad Nissani nelikveosüsteemi. 
Selle mudeli autosid müüdi 2014. aasta märtsis Eestis 26 tükki.
Teine põlvkond (HM; 2017).
2. põlvkonna Dusterit tutvustati 2017. aasta sügisel Frankfurdi autonäitusel. Olulisemad uuendused olid elektriline roolivõimendi, MultiView 360-kraadine kaamerasüsteem, pimenurgaandurid, kliimaseade ning võtmevaba autosse sisenemine ja käivitamine.
Kolmas põlvkond (P1310; 2024).
Kolmanda põlvkonna Dacia Duster esitleti 29. novembril 2023. a 2024. aasta mudeliaasta jaoks. Duster sai uue platvormi ning kasutusele võeti CMF-B moodulplatvormi pikem versioon, millel põhineb praegusel Renault Capturil, mida kasutavad ka Dacia Sandero ja Jogger.
Samuti on teatatud, et uuele põlvkonnale ei pakuta enam diiselmootoreid.
Leonid Mihhelson

Leonid Mihhelson (vene keeles Леонид Викторович Михельсон; sündinud 11. augustil 1955 Kaspiiskis) on vene oligarh, vene gaasifirma Novatek suurosanik. 
2014. aasta alguses hindas ajakiri Forbes tema varanduse väärtuseks 15,6 miljardit dollarit, millega ta oli sel ajal Venemaa Föderatsioonis rikkuselt viies inimene.
Isco

Francisco Román Alarcón Suárez (enam tuntud nime Isco järgi; sündinud 21. aprillil 1992 Benalmádenas) on Hispaania jalgpallur. 
Ta mängib poolkaitsjana Hispaania kõrgliiga klubis Real Betis. Aastatel 2013–2019 esindas ta 38 mängus Hispaania jalgpallikoondist.
Koondisekarjäär.
2009. aastal sai ta Hispaania noortekoondisega noorte maailmameistrivõistlustel kolmanda koha. 
Ta kuulus Hispaania olümpiakoondisse 2012. aasta suveolümpiamängude jalgpalliturniiril.
2013. aastal tuli ta Hispaania noortekoondisega Euroopa U21 meistriks. Isco lõi turniiril kolm väravat ja valiti turniiri sümboolsesse koosseisu.
Debüüdi Hispaania rahvuskoondises tegi ta 6. veebruaril 2013 mängus Uruguay vastu.
Esimese värava lõi ta rahvuskoondises 15. novembril 2016 EM-i valikmängus Valgevene vastu.
2018. aasta maailmameistrivõistluste viimases alagrupimängus lõi ta värava Maroko vastu.
Isco esindas Hispaaniat ka 2016. aasta Euroopa meistrivõistlustel.
Volkswagen Passat

Volkswagen Passat on Volkswageni suur keskklassi sõiduauto, mida on toodetud eri tüüpi keredega. Praegu on saadaval sedaan ja universaal (Variant), aga Passatist on olnud saadaval ka kupee (CC) ja kaheukselised sedaanid ja luukpärad. Passatit on toodetud kaheksa põlvkonda. 
Eestis on Volkswagen Passati omanikke tuhande elaniku kohta enim Põlva ja Võru maakonnas.
Passat B1 (1973).
Esimese põlvkonna Passat avalikustati 1973. aastal ning tehniliselt oli tegu Audi 80 sedaaniga. Keretüübid olid kahe- ja neljaukselised laugpära-sedaanid ning nende kolme- ja viieukselised versioonid. 
Viieukseline universaalkere Variant lisati valikusse 1974. aastal.
Passat B2 (1981).
2. põlvkonna Passat avalikustati 1981. aastal.
Passat B3 (1988).
Kolmanda põlvkonna Passatit tutvustati Euroopas 1988. aasta märtsis. 
Passat B4 (1993).
Vaatamata sellele, et 1993. aastal esitletud Passat B4 erines oluliselt oma eelkäijast Passat B3-st, oli tegu siiski põhjaliku mudeliuuendusega: eelmisest mudelist jäid kasutusele ainult katuseosa ja klaasid, kõik muud keredetailid said uue välimuse.
Passat B5 (1996).
Uut Passatit tutvustati Euroopas 1996. aastal. See oli ehitatud kaks aastat varem esitletud Typ 8D mudelitähist kandva Audi A4-ga samale platvormile. 
Mudeliuuendus tehti Passatile 2001. aastal (Passat B5.5), mille käigus lisati mootorivalikusse esimest korda 4,0-liitrine W8-mootor. Selle mootoriga Passati tootmine lõppes 2004. aastal.
Passat B6 (2005).
Passat B6 esitleti 2005. aasta Genfi autonäitusel ning Euroopas jõudis see müügile sama aasta suvel. 
Erinevalt oma eelkäijast ei kasutanud Passat B6 enam Audi A4-ga sama platvormi ning kasutusele võeti muudetud kujul 5. põlvkonna VW Golfi PQ35 platvorm ning Passat B6 sai seetõttu nüüd ka ristiasetusega mootori.
Passat CC.
2008. aasta jaanuaris esitleti Detroiti autonäitusel Passati sportlikuma välimusega ja kupeelikuma kerejoonega mudelit Passat CC, mille nimeks sai hiljem lihtsalt Volkswagen CC. Mudeliuuendust esitleti 2012. aasta alguses. CC tootmine lõppes 2017. aastal ning selle asendajaks sai Volkswagen Arteon. 
Passat B7 (2010).
Ka B7 oli tegelikult B6 mudeliuuendus ning seda esitleti 2010. aasta septembris toimunud Pariisi autonäitusel.
Passat Alltrack.
B7 Passatist valmis ka maastikuautolikuma välimusega Passat Alltrack, mida esitleti 2010. aasta Tokyo autonäitusel. Sellega sooviti täita tühimikku maasturite ja sõiduautode vahel. 
Passat Alltrackil on ka kõrgem kliirens: tavamudeli 135 mm asemel 165 mm.
Passat B8 (2015).
8. põlvkonda (tähistatud ka kui B8 ja "Typ" 3G) esitleti 2014. aasta lõpus. Mudelivahetus toimus nii vara, kuna Volkswagen tahab ka Passati juures kasutama hakata platvormi MQB. See platvorm on väga mitmekülgselt muudetav, seega on uus mudel isegi sama pikk kui eelkäija. Mootorivalik on tuttav Golfilt ning keretüübid on sedaan ja universaal. Mudelid CC ja Alltrack valmisid pisut hiljem ning alguses pakuti uue Passati kõrval nende vanu versioone. 
2019. aastal sai Passat B8 mudeliuuenduse, mille käigus muudeti veidi auto välimust, salongi ja mootorivalikut. 
Passat GTE.
8. põlvkonna Passatist valmistati ka pistikuhübriid, mille nimeks Passat GTE.
Andrei Melnitšenko

Andrei Igorevitš Melnitšenko (vene keeles: Андрей Игоревич Мельниченко, valgevene keeles: Андрэй Мельнічэнка, sündinud 8. märtsil 1972 Gomelis Valgevenes) on vene oligarh ja Evrohimi omanik.
2018. aasta alguses hindas ajakiri Forbes tema varanduseks 15,5 miljardit dollarit.
S/2006 S 1

S/2006 S 1 on Saturni looduslik kaaslane, mis kuulub Saturni skandinaavia grupi kuude hulka. Selle kuu avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid ta olemasolust 26. juunil 2006 vaatluste põhjal, mida tehti 4. jaanuarist kuni 30. aprillini 2005.
S/2006 S 1 on umbes 6-kilomeetrise läbimõõduga ning ta tiirleb ümber Saturni planeedi pöörlemisele vastupidises suunas (retrograadsel orbiidil) ning ühe tiiru tegemiseks ümber Saturni kulub tal 970 ööpäeva (või 972,41 ööpäeva). Orbiidi pikem pooltelg on tal 18 981 135 km, orbiidi kalle ekliptika tasandi suhtes on 154,2° ja ekstsentrilisus 0,130.
Põhuteater

Põhuteater oli 2011. aastal Tallinnas Rannamäel kultuuripealinna programmi raames Teater NO99 initsiatiivil pooleks aastaks rajatud ehitis. Põhuteater valmis 30. aprillil 2011 ja lammutati sama aasta 1. oktoobril. Põhuteatri projekteeris arhitektuuribüroo Salto. Põhuteatri ehitamisel kasutati põhku.
Ajutise hoonena rajatud Põhuteatri liimpuittaladest kandekonstruktsioon ja muu taaskasutatav ehitusmaterjal viidi lammutamise järel Lilleorgu ning kasutati ära Lilleoru kogukonna koolitus- ja kokkusaamiskeskuse (Teadlikkuse Rakendamise Kooli) püsihoone ehitamiseks.
Bestla

Bestla (vanapõhja keeles "Bestla") on skandinaavia mütoloogias naishiid (jöötun), keda nii Eddades kui ka skaldide loomingus mainitakse Odini emana. 
Tal on Börriga peale Odini ka pojad Vili ja Vé. 
Bestla on hiid Bölþorni tütar ja tal on teadmata nimega vend, kellelt Odin õppis oma loitsud. Võib-olla on see hiid Mimir, kellel on Odiniga tihedad sidemed, mis on vastavad sellisele sugulusele.
Bestla nimi ei ole enam, täpselt tõlgitav. Rudolf Simeki arvates annab see tunnistust nime iidsusest. Tähenduseks arvatakse kas 'armastatu' või 'niin' või 'puukoor'.
Franz Rolf Schröder jõudis järeldusele, et Bestla on jugapuujumalanna. Tema arvates austati germaani puudekultuses algselt ktoonilisi jumalusi, kes olid tihedas seoses viljakuskultusega. Ka esimesed inimesed Ask ja Embla olevat pärinenud puudest. Waltraud Hunke peab mõtet, et Henkla oli puu, kes sünnitas Odini, siiski liiga kaugele minevaks.
Bestla järgi on nime saanud Saturni kaaslane Bestla.
S/2004 S 13

S/2004 S 13 on Saturni looduslik kaaslane ning ta on üks Saturni kaaslaste skandinaavia grupi kuudest.
Selle kuu avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid selle olemasolust 4. mail 2005, vaatluste põhjal, mida oli tehtud 12. detsembrist 2004 kuni 9. märtsini 2005.
S/2004 S 13 on umbes kuuekilomeetrise läbimõõduga ning ta tiirleb ümber Saturni planeedi pöörlemisele vastupidises suunas (retrograadsel orbiidil) ning ühe tiiru tegemiseks ümber Saturni kulub tal 906 ööpäeva (või 905,85 ööpäeva). Orbiidi pikem pooltelg on tal 18 450 000 km, orbiidi kalle ekliptika tasandi suhtes on 167,37° ja ekstsentrilisus 0,261. Näiv tähesuurus on 24,5.
Euroopa kultuuripealinn Tallinn

Euroopa kultuuripealinn Tallinn oli tiitel, mida Tallinn kandis 2011. aastal Euroopa kultuuripealinna programmi raames.
Tallinna kultuuripealinna kontseptsioon oli pealkirjastatud "Mereäärsed lood" (inglise keeles "Stories of the Seashore") ning selle raames koostatud kultuuriprogramm sisaldas üle 250 ürituse, mille kogumaksumus oli u 110 miljonit krooni. Kultuuriürituste seas oli 29 etenduskunsti-, 18 audiovisuaalkunsti-, 7 kirjandus-, 64 valdkondadevahelist, 14 spordi-, 16 pärimuskultuuri-, 24 kunsti-, 11 linnaruumi- ja disaini- ning 68 muusikaprojekti.
S/2007 S 2

S/2007 S 2 on Saturni looduslik kaaslane ning ta kuulub Saturni skandinaavia grupi kuude hulka. Selle kuu avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid selle olemasolust 1. mail 2007 vaatluste põhjal, mida tehti 2007. aasta 18. jaanuarist kuni 19. aprillini.
S/2006 S 1 on umbes kuuekilomeetrise läbimõõduga ning ta tiirleb ümber Saturni planeedi pöörlemisele vastupidises suunas (retrograadsel orbiidil); ühe tiiru tegemiseks ümber Saturni kulub tal 800 ööpäeva (või 792,96 ööpäeva). Orbiidi pikem pooltelg on tal 16 560 000 km, orbiidi kalle ekliptika tasandi suhtes on 176,68° ja keskmine ekstsentrilisus 0,218. Näiv tähesuurus on 24,4.
UEFA Meistrite Liiga 2013–2014

UEFA Meistrite Liiga 2013–14 hooaeg oli Euroopa parimate klubimeeskondade vaheliste võistluste 22. hooaeg (UEFA Meistrite Liiga eelkäija, Euroopa karikavõistluste 59. hooaeg). Saksamaa klubi Müncheni Bayern oli tiitlikaitsja.
2013–2014 hooaja finaalmäng toimus Lissabonis Estádio da Luzi staadionil 24. mail 2014. Turniiri võitis Madridi Real.
Klubi FK Austria Wien jaoks oli 2013–2014 hooaeg esimene UEFA Meistrite Liigas (grupifaasis).
Surtr

Surtr (vanapõhja keeles "Surtr" 'must'; islandi keeles "Surtur", rootsi keeles, norra keeles ja taani keeles "Surt") on skandinaavia mütoloogias tulehiid, aaside vaenlane, Muspellsheimi valitseja.
Ragnarökis lõhub ta oma tulemõõga Surtalogiga Midgardi ja Asgardi ühendava silla. Koos Muspellsheimi poegadega paneb ta maailma põlema, loobib tuld igas suunas ja hävitab kõik elava (maailmatulekahju). Ta võitleb relvastamata Freyriga ning tapab ta. 
Surtri järgi on nime saanud vulkaaniline koobas Surtshelliri saarel. 
Aastatel 1963–1967 tekkis Islandi saarest edelas saar, mis sai nimeks Surtsey ('Surtri saar').
Łučosa

Łučosa ehk Lutšossa on jõgi Valgevenes, Daugava vasakpoolne lisajõgi. Valgevene keeles on jõe nimi "Лучоса", vene keeles aga "Лучо́са" (Lutšossa), aastani 1984 "Лучеса" (Lutšessa), "Лучёса" (Lutšjossa).
Jõe pikkus on 90 km, valgla on 651 km², sellest Valgevenes 3510 km². Keskmine vooluhulk jõe suudmes on 21,4 m³/s.
Jõe nimi on balti päritolu, sarnase nimega jõed on nii Lätis kui Leedus.
Łučosa voolab välja Zielanskoje järvest Lozna rajoonis. Paar kilomeetrit allavoolu ühineb temaga suurim parempoolne lisajõgi Čarnica. Seejärel läbib Viciebski rajooni Viciebski oblastis, suubudes Viciebskis Daugavasse. Viciebski rajoonis voolavad Łučosasse veel vasakult poolt Sierakaratnianka ja Abalanka, paremalt aga Suchadroŭka. Suurim asula selle jõe kaldal on Viciebski linn.
Rootsi-Eesti Ühing

Rootsi-Eesti Ühing oli 1930. aastatel Rootsis tegutsenud ühing. Ühingul oli 184 liiget. Ühingu esimees on olnud rootslane Bengt Bergqvist.
Stockholmi Eesti Ühing

Stockholmi Eesti Ühing aastal 1932 Rootsis Stockholmis asutatud ühing.
Ülemaailmne Eesti Kesknõukogu

Ülemaailmne Eesti Kesknõukogu (lühend ÜEKN) on 1954. aastal Ameerika Ühendriikides asutatud väliseestlaste organisatsioon. ÜEKN loodi selleks, et ühendada eesti kogukondi välismaal ja aidata ülemaailmset koordineerimist Eesti taasiseseisvumiseks.
ÜEKNi asutamisel mängisid pearolli kolm katusorganisatsiooni: Eesti Rahvuskomitee Ühendriikides, Eestlaste Kesknõukogu Kanadas ja Rootsi Eestlaste Liit.
ÜEKNi liikmed.
ÜEKNi liikmed põhikirja järgi:
Sõmon Petljura

Sõmon Petljura (ukraina keeles Симон Васильович Петлюра; 22. mai 1879 Poltava – 25. mai 1926 Pariis) oli Ukraina rahvusliku liikumise tegelane ja poliitik.
Elulugu.
Sõmon Petljura õppis Poltava Vaimulikus Seminaris, kuid ta visati sealt välja. 1900. aastal astus ta Ukraina Revolutsioonilisse Parteisse. Tema poliitilised vaated oli vasakrahvuslikud. 1902. aastal läks ta elama Kubanimaale, et vältida arreteerimist tsaarivõimude poolt. 1903. aasta detsembris ta arreteeriti, kuid 1904. aasta märtsis vabastati. Seejärel peatus Petljura lühikest aega Kiievis ning seejärel asus ta elama Austria-Ungari koosseisu kuulunud Lvivi, kus ta tegutses publitsistina. 1905. aasta lõpul pöördus ta muutunud oludes Austria-Ungarist tagasi ning töötas Peterburis ja Moskvas ajakirjaniku ja raamatupidajana. Aastatel 1905–1919 kuulus ta Ukraina Sotsiaaldemokraatlikku Töölisparteisse.
28. juunil 1917 sai ta Ukraina Keskraada peasekretariaadi sõjaasjade sekretäriks (sisuliselt minister). 1917. aasta detsembris sattus ta aga Keskraada juhtkonnaga vastuollu ja lahkus ametist ning asus juhtima enda asutatud haidamakkide väeosa. 1918. aasta jaanuari lõpus ja veebruari alguses võttis Petljura osa Kiievi jaanuariülestõusu mahasurumisest ja osales võitluses pealetungivate Nõukogude vägede vastu.
Hetman Pavlo Skoropadski võimuhaaramise järel 1918. aasta aprilli lõpus Petljura arreteeriti ning ta oli neli kuud Bila Tserkvas vangistuses. Vanglast vabanemise järel võttis ta osa Skoropadski kukutamisest. Alates 14. novembrist 1918 oli ta Ukraina Direktooriumi liige ja Ukraina Rahvavabariigi vägede peaataman, alates 10. veebruarist 1919 Ukraina Direktooriumi president. Tema juhtimise all võideldi nii Punaarmee kui ka valgekaartlaste vastu.
Paguluses.
Ukraina vägede purustamise järel põgenes Petljura 1919. aasta detsembri algul Poolasse. 1920. aasta aprillis sõlmis ta Poolaga sõjalise ja poliitilise lepingu ning püüdis Poola vägede abiga Ukraina iseseisvust taastada, mis aga ei õnnestunud.
Nõukogude-Poola sõja lõppemise järel juhtis Petljura Tarnówis Ukraina eksiilvalitsust. Nõukogude Liit hakkas aga teda Poolalt välja nõudma ning 1923. aastal lahkus Petljura Poolast. Ta elas mõnda aega Ungaris, Austrias ja Šveitsis, kuni asus 1924. aasta algul elama Pariisi, kus ta asutas ukrainakeelse ajalehe Trõzub. 
Sõmon Petljura mõrvati Pariisis juudi äärmuslase Sholom Schwartzbardi poolt, kes võis olla nõukogude eriteenistuste agent.
Mälestuse jäädvustamine.
Petljurale püstitati 2017. aastal Vinnõtsjasse monument. Kiievis on tema järgi nimetatud tänav.
Suurpea mereväebaas

Suurpea mereväebaas oli Eesti NSV ajal Hara lahel ja rannikul olnud Nõukogude Liidu mereväe baas (alates 12. juunist 1955 venekeelse tunnusega "в/ч 53083"), mille staap asus Suurpea külas Pärispea poolsaarel.
Esimesed ettevalmistused baasi rajamiseks tehti teadaolevalt juba 1946. aastal. Ametlikult moodustati baas 1. septembril 1953 (esimene ülem 1. järgu kapten Pavel Ivanovitš Ivanov) ning ehitustööde järel võeti kasutusele 1956. aastal.
Baasis uuriti laevade füüsikalisi välju (magnetväli, heli, soojus- ja optiline jälg), aga ka ülikaugsidet. Tegeleti ka nende väljade muutmisega (eelkõige magnetjälje ja akustilise allikataseme vähendamisega), aga ka magnetkompasside seadistamisega.
Pärast Eesti Vabariigi iseseisvuse taastamist ja Nõukogude Liidu lagunemist soovis Venemaa jätkata baasi kasutamist rendilepingu alusel. Läbirääkimised lõppesid 1992. aastal ning Venemaa alustas mais 1992 baasi kolimist enda territooriumile. Alates 18. novembrist 1993 asub baas ametlikult Primorski linnas (kuni 1948 soomekeelse nimega Koivisto) Leningradi oblastis.
Baasi osad on tänapäeval (august 2020) üldiselt jäetud maha ja rüüstatud. Elamislinnaku osades majades elab kokku umbes 70 inimest. Hara betoonstendide ümbruses arendatakse Hara sadamat.
Baasi osad.
Baasi tuukri- ja hooldelaevastik kasutas suurel määral ka Loksa laevaremonditehast ja selle sadamat.
Audiitorkogu

Audiitorkogu on 1999. aastal loodud Eesti audiitoreid ühendav kutseühendus (avalik-õiguslik juriidiline isik). Audiitorkogu loodi selleks, et korraldada audiitorite kutsetegevust, kaitsta nende õigusi ja neid ka korrale kutsuda.
Audiitorkogu on omavalitsuslikul põhimõttel tegutsev kutseühendus arvestusala audiitortegevuse korraldamiseks era- ja avalikes huvides ning oma liikmete kutsealaste õiguste kaitsmiseks.
Audiitorkogu liikmeteks on kõik Eestis vandeaudiitori kutset omavad vandeaudiitorid (344 spetsialisti) ja kõik tegevusluba omavad audiitorettevõtjad (137 juriidilist isikut). Aastatel 1990–1999 täitis audiitorkogu rolli rahandusministeeriumi juures tegutsenud audiitortegevuse nõukogu, mille juhid ja eestvedajad olid valdavalt tegevaudiitorid.
Missioon ja tegevus
Audiitorkogu missioon on suurendada Eesti ettevõtluskeskkonna usaldusväärsust kutseprestiiži kasvatamise kaudu ning oma liikmete toetamisel kvaliteetsete teenuste osutamiseks.
Audiitorkogu põhiväärtused on tihe koostöö liikmetega ning siht- ja sidusrühmadega ning professionaalsus ja vastutustundlikus.
Audiitorkogu põhimõtted:
Audiitorkogu strateegiast tulenevad tegevuseesmärgid:
Riigikogu teine aseesimees

Riigikogu teine aseesimees on Riigikogu juhatuse liige. 
Riigikogu II aseesimehel on üks palgaline abi. Vastavalt Riigikogu juhatuse otsusele on aseesimehel õigus ka nõunikule ja sekretärile.
Alates 15. juulist 2024 on Riigikogu teine aseesimees Arvo Aller.
Astravieci rajoon

Astravieci rajoon (transkribeerituna Astravetsi rajoon) on rajoon Valgevenes Hrodna oblastis. Rajoon piirneb läänes Leeduga.
Rajooni pindala on 1569 km². 2009. aasta seisuga elas seal 24 266 inimest.
Rajoon moodustati 1940. aastal. Rajoon koosneb järgmistest külanõukogudest: Astravieci, Hierviaty, Hudahaj, Kiemieliški, Michališki, Padolcy, Spondy, Trokieniki ja Varniany külanõukogu.
Halduskeskus on Astravieci linn. Teised tähtsamad asulad on Hudahaj, Hierviaty ja Varniany.
Rajooni suurim jõgi on Vilija, teised tähtsamad jõed on Vilija lisajõed Strača ja Ašmianka ning Ašmianka lisajõgi Łoša jõgi. Rajoonis asub Saračanski järvestik, tähtsamad järved on Kajmin, Klevieł, Tumskaje, Vierabji. Kõrgused ulatuvad keskmiselt 140–180 meetrit üle merepinna, kõrgeim koht (301 meetrit) on Trokieniki 1 küla lähistel.
2009. aasta seisuga olid elanikest 86,87% valgevenelased, 3,47% venelased, 5,73% poolakad, 2,65% leedulased ja 1,28% oli teistest rahvustest. 85,44% elanike emakeel oli valgevene keel, 10,59% elanike emakeel oli vene keel. Koduse keelena kõneles valgevene keelt 74,13%, vene keelt aga 18,21% elanikke.
Tartu Noorte Reformiklubi

Tartu Noorte Reformiklubi on Eesti Reformierakonna Noortekogu klubi, mis tegutseb Tartus. Klubi asutati 1997. aastal. Klubi asutajaliikmete seas on näiteks Silver Meikar, Pärtel Piirimäe.
Subaru WRX STI

Subaru WRX STI on Subaru sportlik sedaan. Seda on toodetud 4 põlvkonda. Enne 4. põlvkonda nimetati autot Subaru Impreza WRX STI-ks, aga Imprezast loobuti, sest rallist vähem huvitatud maade jaoks on Impreza tavaline pereauto.
4. põlvkonnal on 2,5-liitrine 309-hobujõuline bensiinimootor ja kuuekäiguline manuaalkäigukast. Nullist 100 km/h kiirendab WRX STI 5,1 sekundiga, tippkiirus on piiratud 250 kilomeetriga tunnis. Autol on 2 versiooni: esimene agressiivsema välimusega (35 900 €), teine (GT) rikkalikuma varustusega (38 500 €). Mõlemal versioonil on 9 turvapatja, Alcantra ja nahaga sportistmed, ksenoonesituled, sümmeetriline nelikvedu, juhitav keskdiferentsiaal, täielikult väljalülitatav ESP, sõidurežiimide valits SI-Drive ja 18-tollised kergmetallveljed. GT-l lisanduvad katuseluuk, navigatsiooniseade ja nupust käivitamine.
Leopold Fitzinger

Leopold Joseph Franz Johann Fitzinger (13. aprill 1802 Viin – 20. september 1884 Hietzing) oli Austria zooloog.
Haridus ja tööelu.
14-aastaselt sai temast apteekri õpipoiss. Peagi alustas ta mineraloogia-, keemia-, zooloogia- ja botaanikaõpinguid Viini Ülikoolis. Õpingud ta aga katkestas, et asuda Jacquins Schwager Karl Franz Anton von Schreibersi juhendamisel vabatahtliku praktikandina tööle Naturhistorisches Museum Wieni roomajate ja kalade koguga. 1844. aastal nimetati ta roomajate ja imetajate kogu juhatajaks. 1861. aastal jäi ta küll pensionile, kuid asus 1863. aastal tööle Müncheni Englischer Gartenisse loomisel olnud loomaaias. Ta rajas uue loomaaia ka Budapesti.
Oma teadustöödes eelistas ta taksonoomilisi liigitusi, jättes kõrvale Charles Darwini evolutsiooniteooria.
Panus teadusse.
Fitzingerilt pärinevad paljud loomade perekondade ja liikide kirjeldused, millest osa on kasutusel ka tänapäeval.
Fitzingeri kirjeldatud ja roomajate andmebaasis kehtivad roomajate liigid on "Ablepharus pannonicus" (1824), "Chamaesaura aenea" (1843), "Hoplocercus spinosus" (1843), "Placosoma cordylinum" (1847), "Psammodromus hispanicus" (1826).
Maolised.
Ka tänapäevases maoliste klassifikatsioonis on ta mitme maoperekonna autor, nende hulka kuuluvad näiteks boiga, metsamadu, "Drymarchon", "Duberria", "Gerrhopilus", "Gongylosoma", "Hypnale", roninastik, kuningmadu, "Lamprophis", "Lycodonomorphus", 
"Lycophidion", "Opheodrys", sisalikumadu, liivamadu, "Pantherophis", "Pseudoeryx", "Pseustes", "Ramphotyphlops", "Scolecophis", "Siphlophis", "Sibynomorphus", suursilmmadu, tripimadu, vähehammasmadu.
BMW X3

BMW X3 on BMW linnamaastur, mida toodetakse alates 2003. aastast ning see kasutab BMW 3. seeriaga sama platvormi. BMW X3 on väiksem kui BMW X5 ja BMW X6 ning suurem kui BMW X1 ja BMW X2.
Esimene põlvkond (E83; 2003).
Esimese põlvkonna BMW X3 (BMW poolt tähistatud E83) toodeti aastatel 2003–2010 ja see põhines BMW 3. seeria platvormil.
X3 esitleti 2003. aasta septembris Frankfurdi autonäitusel ning X3 kasutas sama tagavedrustust, mida BMW 330xi E46. Autol oli automaatne nelikveosüsteem, mis kannab nime "xDrive".
Teine põlvkond (F25; 2010).
BMW X3 teine põlvkond kandis tähistust F25 ja seda esitleti 2010. aasta Pariisi autonäitusel.
Mõõtmete poolest oli see X3 peaaegu sama suur kui esimene E53 seeria BMW X5 ja alguses oli kõikidel mudelitel "xDrive" nelikvedu. Käigukast on kuuekäiguline käsi- või kaheksakäiguline ZF 8HP automaatkäigukast. 
2012. aastal lisati mõnel turul valikusse ka tagaveoline mudel nimega "sDrive". 
Kolmas põlvkond (G01; 2017).
BMW iX3.
Täiselektrilist linnamaasturit BMW iX3 tutvustati esmakordselt ideeautona 2018. aastal ja tootmisvalmis autot 14. juulil 2020. aastal.
Ašmiany rajoon

Ašmiany rajoon (transkribeerituna Ašmjanõ rajoon) on rajoon Valgevenes Hrodna oblastis. Rajoon piirneb läänes Leeduga.
Rajooni pindala on 1216 km². 2009. aasta seisuga elas seal 32 441 inimest.
Rajoon moodustati 1940. aastal. Rajoon koosneb järgmistest külanõukogudest: Baruny, Halšany, Hraŭžyški, Hrodzi, Kamienny Łohi, Krajvancy, Muravanaja Ašmianka, Navasiołki ja Župrany külanõukogu.
Halduskeskus on Ašmiany linn. Teised tähtsamad asulad on Halšany ja Baruny.
Rajooni suurim jõgi on Vilija lisajõgi Ašmianka. Rajoon asub Ašmiany kõrgustikul, kõrgused ulatuvad keskmiselt 220–250 meetrit üle merepinna, kõrgeim koht (311 meetrit) on Ciupiški küla lähistel.
2009. aasta seisuga olid elanikest 89,69% valgevenelased, 3% venelased, 5,89% poolakad ja 1,42% oli teistest rahvustest. 82,05% elanike emakeel oli valgevene keel, 16,25% elanike emakeel oli vene keel. Koduse keelena kõneles valgevene keelt 62,44%, vene keelt aga 35,72% elanikke.
Valgma talu kalmistu

Valgma talu kalmistu on kalmistu Harju-Madise kihelkonnas Harjumaal, tänapäevase haldusjaotuse järgi Veskiküla külas Lääne-Harju vallas Harju maakonnas.
Kalmistu rajas 1940. aastatel perekond Õngo Valgma talu maadele, sinna on arvatavasti maetud 9 inimest.
Mis? Kus? Millal?

"Mis? Kus? Millal?" on Eesti telekanali Kanal 2 2012. aastal alanud mälumängusaade, mis põhineb Venemaalt pärit formaadil (Mis? Kus? Millal? (formaat)).
Saates esitatakse tuntud inimestest koosnevatele võistkondadele televaatajate koostatud küsimusi. Valesti vastatud küsimuse koostaja võidab raha.
Smarhońi rajoon

Smarhońi rajoon (transkribeerituna "Smargoni rajoon") on 2. järgu haldusüksus (rajoon) Hrodna oblastis Valgevenes.
Rajooni pindala on 1488 km². 2009. aasta seisuga elas seal 55 296 inimest.
Rajoon moodustati 1940. aastal. Rajoon koosneb järgmistest külanõukogudest: Karani, Kreva, Łyłojci, Sińki, Soły, Zalesse, Višnieŭ ja Vojstami külanõukogu.
Halduskeskus on Smarhońi linn. Teised tähtsamad asulad on Kreva ja Zalesse.
Rajooni suurim jõgi on Vilija, teine tähtsam jõgi on selle lisajõgi Ašmianka. Suurim järv on Sviri järv. Madalaim koht asub rajooni põhjaosas (121 meetrit). Rajooni lõunaosas asub Ašmiany kõrgustik, kõrgeim koht on Milidaŭskaja mägi (320 meetrit).
2009. aasta seisuga olid elanikest 87,36% valgevenelased, 6,45% venelased, 2% poolakad, 1,37% ukrainlased ja 2,82% oli teistest rahvustest. 76,63% elanike emakeeleks oli valgevene keel, 18,54% elanike emakeeleks oli vene keel. Koduse keelena kõneles valgevene keelt 52,5% elanikke, vene keelt aga 34,83%.
Hyrrokkin (kuu)

Hyrrokkin või Saturn XLIV (esmane nimi S/2004 S 19) on Saturni looduslik kaaslane, üks Saturni kaaslaste skandinaavia grupi kuudest. 
Selle kuu avastasid 26. mail 2006 Scott S. Sheppard, David C. Jewitt, Jan Kleyna ja Brian G. Marsden, kes tegid avastuse 12. detsembrist 2004 kuni 30. aprillini 2006 tehtud vaatluste põhjal. 
Nime sai kuu 2007. aasta aprillis skandinaavia mütoloogia naishiiu Hyrrokkini järgi, kes saatis teele Hringhorni – Baldri matuselaeva. Algul kirjutati taevakeha nimi ühe r-iga (Hyrokkin), hiljem kahe r-iga (Hyrrokkin).
Hyrrokkin on umbes 8-kilomeetrise läbimõõduga ning tiirleb ümber Saturni planeedi pöörlemisele vastupidises suunas (retrograadsel orbiidil). Ühe tiiru tegemiseks ümber Saturni kulub tal 931,8 ööpäeva (või 914,29). Nelja vaatluskorra ajal 2013. aasta märtsis määras kosmoseaparaat Cassini selle sünoodiliseks pöörlemisperioodiks ligikaudu 12 tundi ja 45 minutit. Orbiidi pikem pooltelg on 18 437 000 km, orbiidi kalle ekliptika tasandi suhtes 153,27° ja ekstsentrilisus 0,333 (või 0,360). Näiv tähesuurus on 23,5.
Paldiski luteri kalmistu

Paldiski luteri kalmistu on kalmistu Harju-Madise kihelkonnas, praeguse haldusjaotuse järgi Paldiski linnas. See on kahest Paldiski linna kalmistust idapoolsem (läänepoolne on algne Paldiski õigeusu kalmistu).
Kalmistu on rajatud 19. sajandi II veerandil, seal on toimunud korduvalt ülematmisi ning praegu on kalmistu äärealadel ka õigeusu matuseid.
Tuntud inimestest on sinna maetud Vabadussõjas langenud kunstnik Balder Tomasberg, Vabadussõjas langenud Voldemar Tihane, ajaloolane ja publitsist Hans Laar, Amandus Adamsoni esimene abikaasa Franziska Frangen, linna tuletõrjeühingu üks asutaja August Treugut, ajakirjanik ja fotograaf Juhan Weidenstrauch ning Paldiski foogtikohtunik ja linnapea Karl (ristitud Carl) Friedrich Kalk. Samuti kaupmees, linnapea ja foogtikohtunik Theodor Eduard Fabian ning volikogu liige, tuletõrjetegelane Johann Liive. 
Seal on ka Amandus Adamsoniga mitte suguluses oleva kaugesõidukapten Adamsoni perekonna matusepaik (kujur Amandus Adamson on maetud Pärnu Alevi kalmistule).
Rotary International

Rotary International on rahvusvaheline heategevusorganisatsioon, mis on asutatud 23. veebruaril 1905 Ameerika Ühendriikides Chicagos.
Selle peakorter asub Ameerika Ühendriikide Illinoisi osariigis Evanstonis. Organisatsioonil on paljudes riikides allorganisatsioonid, näiteks Eestis on mitmes linnas oma Rotary klubi.
Rotary liikumise algatajaks peetakse advokaat Paul P. Harrist, kes asutas esimese Rotary klubi ja levitas rotariaanide ideid üle maailma.
Rotary klubi

Rotary klubi on rahvusvahelise organisatsiooni Rotary International kohalik esindus (klubi). 
Eestis toetab klubide tegevust MTÜ Eesti Rotary Klubid.
Eesti esimene Rotary klubi asutati 1929. aastal Tallinnas (Tallinna Rotary Klubi).
Eesti Rotary klubid.
Eestis tegutsevad järgmised Rotary klubid: